Õnnelikust abielust Juliane von Taubega sündis Adam Johann von Krusensternil neli poega ja kaks tütart. Ehkki perekond viibis laste täiskasvanuks saades üha harvem koos, peeti omavahel äärmiselt tihedat kirjavahetust ning oldi pidevalt teadlik üksteise ettevõtmistest ja tähtsamatest  sündmustest. Nii mõisavalitsejate majandusaruanded kui ka perekondlik kirjavahetus näitavad, et kodumõisas Kiltsis viibis admiral Krusenstern võrdlemisi harva ning episoodiliselt.    Kirjavahetus avab kujukalt 19. sajandi Balti aadlipere argielu. Perekond Krusensterni kirjad sisaldavad lisaks küllalt nappidele kodustele uudistele Kiltsist muuhulgas nii perekonnasuhete klaarimisi, Peterburi õukonnaelu sündmuste kirjeldusi kui ka teateid erinevate pereliikmete kokkupuudetest keisriga.    Kirjavahetusest lastega on kõige paremini säilinud Adam Johanni kirjad pojale Paul Theodorile, kes sammus ka erialaselt isa jälgedes, osaledes 1826-29. aastal ümbermaailmareisil. 1831-1835. aastal korraldas leitnant Paul von Krusenstern mitmeid väiksemaid merereise, teostades nende käigus mitmeid trigonomeetrilisi, astronoomilisi ning geodeetilisi mõõdistustöid.